L-għaxar laqgħa tal-Konferenza mal-Montenegro dwar l-Adeżjoni fil-livell Ministerjali saret fi Brussell illum biex jinfetħu n-negozjati dwar il-Kapitolu 2 - Il-moviment liberu tal-ħaddiema, u l-Kapitolu 3 - Id-dritt ta' stabbiliment u l-libertà li jiġu pprovduti servizzi. Id-delegazzjoni tal-Unjoni Ewropea kienet immexxija mis-Sur Sven Mikser, Ministru għall-Affarijiet Barranin, f'isem il-Presidenza Estonjana tal-Kunsill tal-Unjoni Ewropea. Il-Kummissjoni Ewropea kienet irrappreżentata mis-Sur Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Montenegrina tmexxiet mis-Sur Aleksandar Andrija Pejović, Ministru għall-Affarijiet Ewropej. Bil-Konferenza tal-lum, minn total ta' 35 kapitolu ta' negozjar, 30 kapitolu issa nfetħu għan-negozjati, li minn dawn diġà ngħalqu tliet kapitoli proviżorjament. Ser jiġu ppjanati aktar Konferenzi dwar l-Adeżjoni, kif xieraq, sabiex il-proċess jitmexxa 'l quddiem fl-ewwel nofs tal-2018. In-negozjati tal-adeżjoni tnedew f'Ġunju 2012. Kapitoli li nfetħu Rigward il-ftuħ tan-negozjati dwar il-Kapitolu 2 - Il-moviment liberu tal-ħaddiema, u l-Kapitolu 3 - Id-dritt ta' stabbiliment u l-libertà li jiġu pprovduti servizzi, l-Unjoni eżaminat mill-qrib is-sitwazzjoni attwali ta' tħejjija tal-Montenegro. Bil-fehim li l-Montenegro għandu jkompli jagħmel progress fl-allinjament mal-acquis u fl-implimentazzjoni tiegħu f'dawn il-kapitoli, l-UE nnotat li hemm punti ta' riferiment li għandhom jintlaħqu għall-għeluq proviżorju ta' dawn il-kapitoli. Barra minn hekk, l-UE ssottolinjat li ser tiddedika attenzjoni partikolari għall-monitoraġġ tal-kwistjonijiet speċifiċi kollha msemmijin fil-pożizzjonijiet komuni tagħha. Il-monitoraġġ tal-progress fl-allinjament mal-acquis u l-implimentazzjoni tiegħu ser ikompli matul in-negozjati kollha. Il-Konferenza ser ikollha terġa' lura għal dawn il-kapitoli f'ħin xieraq. Il-punti ta' riferiment għal kull kapitolu miftuħ huma kif ġej: Kapitolu 2 - Libertà tal-moviment għall-ħaddiema Il-Montenegro juri li ser jiġu stabbiliti strutturi u kapaċitajiet ta' infurzar adegwati biex jiġi implimentat b'mod korrett l- dwar il-libertà ta' moviment għall-ħaddiema sa żmien l-adeżjoni. Kapitolu 3 - Id-dritt ta' stabbiliment u l-libertà li jingħataw servizzi Il-Montenegro jadotta u jippreżenta lill-Kummissjoni Ewropea lista tal-professjonijiet regolati fi ħdan it-tifsira tal-acquis rilevanti, b'mod li jispeċifika l-attivitajiet koperti minn kull professjoni u l-ġustifikazzjonijiet dwar ir-regolamenti. Il-Montenegro jallinja kull programm ta' studju li taħtu jinkisbu kwalifiki għall-professjonijiet regolati fil-Montenegro, mar-rekwiżiti tad-Direttiva 2005/36/KE u l-emendi rilevanti tagħha. Il-Montenegro jadotta l-liġi orizzontali dwar is-servizzi, li tittrasponi d-Direttiva 2006/123/KE dwar is-servizzi u juri aktar progress fl-allinjament tal-leġislazzjoni settorjali. Il-Montenegro jadotta emendi għal-leġislazzjoni nazzjonali tiegħu sabiex iħassar kwalunkwe rekwiżit ta' nazzjonalità għall-aċċess u l-eżerċitar ta' attivitajiet ta' servizzi, bl-eċċezzjoni tar-rekwiżiti ta' nazzjonalità li jkunu ġġustifikati u proporzjonati skont l-Artikolu 51 TFUE. Dawn l-emendi għandhom ikunu applikabbli sa mhux aktar tard mid-data tal-adeżjoni.